Kokonaan ilman ruokaa vanhukset eivät jää: kotihoito käy tekemässä vanhusten kauppaostokset siihen asti, kunnes uusi ruokakuriiri on löytynyt.

Helsingin kaupunki on purkanut sopimuksen tästä päivästä lähtien kotihoidon ja palvelutalojen asiakkaille kaupassakäyntipalveluita tuottavan Servean kanssa.

Servea oli ehtiyt toimittaa ostoksia vanhuksille vain kuukauden ajan maaliskuussa 2017, kun sosiaali- ja terveystoimi jo teki valituksen kauppakassien toimittamisessa ilmenneiden puutteiden takia.

Kaupungin mukaan ostoksia ei ollut toimitettu silloin kun oli luvattu, yritys ei ollut ilmoittanut asiallisesti hinnoista ja tuotteista, eivätkä vanhukset saaneet kuriiripalveluiden tuottajaa kiinni puhelimella.

Helsingin mukaan neuvotteluissa ei päästy sopimukseen puutteiden korjaamisesta. Tämän vuoksi sopimus päättyi välittömästi ilman siirtymäaikaa.

Kaupungin omat kotihoidon työntekijät käyvät tekemässä vanhusten ruokaostokset siihen asti, kunnes väliaikainen palveluntuottaja ryhtyy hoitamaan niitä. Helsinki aikoo kilpailuttaa kauppapalvelut uudelleen.

Servean mukaan kaupunki vaati lisäpalveluita, joita ei ollut kirjattu sopimukseen

Servea toteaa tiedotteessaan, että se ei nähnyt perusteita sopimuksen purkuun, ja että se olisi halunnut jatkaa neuvotteluja.

– Näkemyksemme mukaan tähän ikävään tilanteeseen on ajauduttu kilpailutuksen sisällön ja sosiaali- ja terveysviraston toiveiden välisen ristiriidan takia, sanoo toimitusjohtaja Maria Peiponen.

– Servean tarjoukseen ja kaupungin kanssa tehtyyn sopimukseen on haluttu sellaisia lisäpalveluita, joita ei ollut mainittu tarjouskilpailussa. Toimitusvarmuutemme asiakkaille on ollut viimeisten kahden kuukauden ajan 100 prosenttia, vakuuttaa toimitusjohtaja.

– Helsingin kaupungilla ei tietojemme mukaan ole kauppapalveluihin uutta sopimuskumppania hoitamaan noin 1 400 asiakastamme.

– Emme kuitenkaan halua jättää asiakkaitamme pulaan vaan he voivat halutessaan jatkaa palvelumme käyttöä vanhoina asiakkaina, ilmoittaa Servea.